SpaceX CRS-6

**SpaceX CRS-6** (**SpX-6**) bola zásobovacia misia na Medzinárodnú vesmírnu stanicu (ISS). Let odštartoval 14. apríla 2015 pomocou nosnej rakety Falcon 9 s kozmickou loďou Dragon firmy SpaceX, u ktorej si zásobovací let objednala NASA v rámci programu komerčných dopravných letov. Misia skončila návratom lode do Tichého oceánu dňa 21. mája 2015. Pre spoločnosť SpaceX to bol šiesty zásobovací let k ISS z celkom dvanástich objednaných.

## Priebeh letu
thumb|left|upright|Štart rakety Falcon 9 v1.1 s kozmickou loďou Dragon

Raketa Falcon 9 v1.1 odštartovala z Cape Canaveral dňa 14. apríla 2015 o 20:10:41 svetového času (UTC) a k stanici dorazila 17. apríla. Prvý pokus o štart, naplánovaný na 13. apríla 2015 o 20:33 UTC, bol prerušený tri minúty pred štartom z dôvodu nepriaznivých meteorologických podmienok.

Loď Dragon na stanicu priviezla celkovo 2 015 kg jedla, zásob a vedeckých experimentov. Z toho 500 kg tvorili zásoby a vybavenie pre posádku ISS, 518 kg technické vybavenie pre ISS, 16 kg počítače a elektronické zariadenia a 23 kg technické vybavenie potrebné pre výstupy do vesmíru. Zvyšných 884 kg tvorilo vedecké vybavenie a experimenty (väčšinou biologický výskum). Dragon na ISS priviezol tiež 15 malých satelitov, ktoré boli vypustené z modulu Kibó. 

Dňa 21. mája 2015 došlo k odpojeniu od stanice a následnému návratu späť na Zem (do Tichého oceánu), s nákladom 1 370 kg vedeckého vybavenia a odpadu.

## Test záchrany prvého stupňa nosnej rakety
Okrem primárneho cieľa misie, dopravy nákladu k ISS, bol naplánovaný test záchrany prvého stupňa nosnej rakety Falcon 9, pretože spoločnosť SpaceX vyvíja znovupoužiteľné raketové nosiče. Pár minút po štarte sa po oddelení 1. a 2. stupňa rakety mal 1. stupeň preorientovať, zážihom motorov zbrzdiť, kontrolovane zostúpiť späť do atmosféry a pomocou hypersonických mrežových kormidiel a ďalšieho zážihu motorov pristáť v Atlantickom oceáne na špeciálnej plávajúcej plošine. Prvý stupeň na plošine skutočne pristál, ale kvôli prílišnej bočnej rýchlosti sa vzápätí po dosadnutí prevrátil a explodoval.

Rovnaký pokus sa uskutočnil už v januári 2015 pri misii CRS-5. Raketa vtedy tiež presne trafila plávajúcu plošinu, ale pristála príliš tvrdo a bola úplne zničená. Ďalší pokus o pristátie na plávajúcej plošine sa mal uskutočniť v júni 2015 pri misii CRS-7. Raketa však pri štarte zlyhala a explodovala.

## Galéria

Súbor:Falcon 9 and Dragon. CRS-6.jpg|Raketa Falcon 9 v1.1 s loďou Dragon pred prvým pokusom o štart
Súbor:Launch of Falcon 9 carrying CRS-6 Dragon (16549846194).jpg|Štart misie SpaceX CRS-6
Súbor:CRS-6 first stage booster landing attempt.jpg|Prvý stupeň nosnej rakety tesne pred pristátím na plošine v Atlanitku
Súbor:Falcon 9 First Stage Reusability Graphic.jpg|Schéma návratu prvého stupňa
Súbor:CRS-6 Dragon from ISS (ISS043-E-122200).jpg|Kozmická loď Dragon sa blíži k Medzinárodnej vesmírnej stanici (ISS)
Súbor:ISS-43 Canadarm2 robotic arm grapples SpaceX Dragon CRS-6.jpg|Dragon po zachytení robotickým ramenom Canadarm2
Súbor:CRS-6 Dragon under parachute (17984700490).jpg|Návratový modul Dragonu klesá na padákoch do vĺn Tichého oceánu


## Iné projekty

## Externé odkazy
* NASA
* SpaceX/NASA CRS-6 press kit 

Kategória:SpaceX
Kategória:Medzinárodná vesmírna stanica
Kategória:Kozmonautika v 2015